Tom Behnke (KF), 2008-02-29:
Tak for redegørelsen.
Det er jo ganske interessant læsning.
Det er meget omfattende aktiviteter, som OSCE har gang i, og jeg vil sige, at hvis man skulle ind på alt, hvad der foregår i OSCE, i alle dets afskygninger og underemner, ville det være nødvendigt at holde mere end en times indlæg her fra talerstolen, og det giver tiden jo ikke mulighed for.
Men det har været meget interessant at læse og også at få indblik i, hvad det er, OSCE arbejder med.
Det er også en ganske interessant periode, vi og OSCE er inde i lige netop nu, hvor Rusland og ligesindede i stigende grad sætter hælene i, hælder grus i maskineriet og i virkeligheden på nogle punkter endda prøver på at rulle processen baglæns.
Det skal man jo være meget, meget opmærksom på og sørge for at forhindre sker.
Det kan godt være, at man ikke skal have så store ambitioner om, hvor store skridt vi kan gå fremad med, men i hvert fald skal man have ambitioner om, at vi ikke går baglæns.
Et emne, som jo har været meget oppe i debatten, også i den offentlige debat, har jo være spørgsmålet om valgobservationer og valgobservatører, ikke mindst i Rusland, hvor det jo er, som om russerne gør alt, hvad de kan, for at forhindre, at der kommer valgobservatører.
Det russiske argument om, at der jo heller ikke er nogen valgobservatører i de vestlige lande, holder jo ikke i den her sammenhæng.
I det omfang Rusland ønskede det ville jeg da tro at de var mere end velkommne her i landet til at komme og se, hvordan valget foregår her.
Altså, der er jo ikke noget at skjule, der er ikke nogen problemer, vi har jo ikke en opposition, der mener, at der foregår valgsvindel, eller at oppositionen bliver knægtet, når der er valgkamp osv.
Så der er jo ikke de problemer at tage fat i, og derfor mener jeg, at de skyder over målet.
Men lad os pille det argument ud ved at sige, at de er yderst velkomne til at komme her.
Hvis de mener, der er noget at se på, så skal de da være velkomne hos os.
OSCE er jo sammenhængskraften mellem øst og vest, som sørger for at holde Europa som et samlet Europa trods de forskelle, der kan være på mange områder.
Og der er OSCE jo netop i sin struktur egnet til at sørge for, at man holder samtalen kørende, at man bliver siddende ved bordet, og at man taler om tingene og finder løsninger.
Selv om det nogle gange går lidt langsomt, og det er små skridt, vi går med, så går vi hele tiden i den rigtige retning, og det er vigtigt.
I den sammenhæng tror jeg det er helt afgørende, at OSCE selvfølgelig er opmærksom på, at der er forskelle mellem de forskellige lande, forskellige forudsætninger og forskellige præmisser, og at det er der, man skal prøve at finde nogle fællesnævnere.
Vi tror på fra konservativ side, at det er fantastisk vigtigt at fortsætte det her samarbejde, at vi fastholder hinanden på det, vi har opnået, og passer på, at vi ikke ruller baglæns, selv om nogle måske ønsker det på visse punkter.
Jeg tror også, at vi skal stræbe efter en fortsat udvikling, også selv om det til tider går noget langsommere, end vi havde håbet på og gerne så.
Jeg tror også, at det er rigtigt, at vi, til trods for de mange, mange forskellige emner, som OSCE beskæftiger sig med - og alle emner er vigtige - satser på kerneområderne omkring demokrati, menneskerettigheder og sikkerhed.
Det må være de kerneområder, der hele tiden skal være fundamentet.
Og derfra kan man så selvfølgelig tale om miljø, man kan tale om klima, man kan tale om mange andre ting, som er vigtige - terror osv.
Men et underemne, som jeg mener er meget vigtigt i de her år, er valgobservation, det er valgobservatører.
Det er en meget stor forudsætning for demokrati, at valgene er frie og lige der, hvor de finder sted.
Så altså i 30 år har hele Europa samarbejdet på tværs mellem øst og vest, og det skal vi blive ved med, og det skal vi ikke mindst, fordi det er den bedste garanti for sikkerheden i Europa.